Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

Més de 130.000 persones han passat aquest dissabte per la Festa dels Súpers que es fa per dinovè any a l'anella olímpica de Barcelona.

Demà, diumenge, al migdia, en directe per TV3 i el canal Super3, se'n viurà el moment culminant amb l'espectacle en què sabrem si els súpers aconsegueixen frustrar les intencions del malvat senyor Pla.

Ben d'hora, les primeres famílies ja omplien Montjuïc. Milers de nens, acompanyats pels seus familiars, arribaven de tots els racons de Catalunya. I la Festa dels Súpers arrencava a l'escenari de l'estadi amb ciència, trucs de màgia i, com sempre, molta música. Més de 150 activitats i 50 espectacles.

Entre el públic s'han pogut veure molts nassos vermells. Aquest any, els nens i nenes han d'anar amb un nas de pallasso que els servirà per infiltrar-se al Pla Circus amb la família del Super3.

I la Lila, què és qui els súpers han de salvar, en aquesta ocasió del circ del malvat senyor Pla on ha quedat atrapada. Per aconseguir-ho, caldrà repetir una paraula que tothom porta molt apresa. Una paraula que tots els nens criden i ressona per tot arreu: "Arkandú".

Com arribar a la Festa dels Súpers



La millor manera d'arribar-hi és a peu o en transport públic.

Es pot arribar a la plaça Espanya amb Ferrocarrils de la Generalitat o amb les línies 1 i 3 del metro, i, un cop aquí, o bé fer el recorregut a peu fins a l'Estadi agafant les escales mecàniques; o bé agafar els autobusos llançadora o les línies 150 i 13 de TMB al començament de l'avinguda de Maria Cristina.

Des del Paral·lel, s'hi pot arribar amb el funicular de Montjuïc i, un a cop dalt, o bé caminar o agafar l'autobús llançadora. Si s'hi va en cotxe, es recomana deixar-lo al pàrquing de la Fira de Barcelona del recinte Gran Via, per un preu de 5 euros, i des d'allà agafar una altra llançadora fins a dalt.

La Festa dels Súpers és gratuïta i oberta a tothom, i no cal reservar entrada. Tampoc cal que els nens i nenes siguin súpers per anar-hi. La festa enguany, a més, serà més gran que mai. I és que els espais s'amplien fins a 68.000 metres quadrats amb l'obertura, per primera vegada, del Palau Sant Jordi.

"Arkandú", l'espectacle final de la família, es representarà tres vegades: dissabte a les 16.15 i diumenge a les 12.00 i a les 16.15. Però a l'escenari de l'Estadi Olímpic s'hi podran veure molts altres espectacles.